Document ID: 32012R1254

REGOLAMENT TAL-KUMMISSJONI (UE) Nru 1254/2012
tal-11 ta’ Diċembru 2012
li jemenda r-Regolament (KE) Nru 1126/2008 li jadotta ċerti standards internazzjonali tal-kontabilità skont ir-Regolament (KE) Nru 1606/2002 tal-Parlament Ewropew u tal-Kunsill fir-rigward tal-Istandard Internazzjonali tal-Kontabilità (IAS) 10 u l-Istandard Internazzjonali tal-Kontabilità (IAS) 11, l-Istandard Internazzjonali tal-Kontabilità (IAS) 12, l-Istandard Internazzjonali tal-Kontabilità (IAS) 27 (2011) u l-Istandard Internazzjonali tal-Kontabilità (IAS) 28 (2011)
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1606/2002 tal-Parlament Ewropew u tal-Kunsill tad-19 ta’ Lulju 2002 rigward l-applikazzjoni ta’ standards internazzjonali tal-kontabilità (1), u b’mod partikolari l-Artikolu 3(1) tiegħu,
Billi:
(1)
Permezz tar-Regolament tal-Kummissjoni (KE) Nru 1126/2008 (2) ġew adottati ċerti standards internazzjonali u interpretazzjonijiet li kienu fis-seħħ fil-15 ta’ Ottubru 2008.
(2)
Fit-12 ta’ Mejju 2011, il-Bord tal-Istandards Internazzjonali tal-Kontabilità (IASB) ippubblika l-Istandard Internazzjonali tar-Rappurtar Finanzjarju (IFRS) 10 Dikjarazzjonijiet Finanzjarji Konsolidati, l-IFRS 11 Arranġamenti Konġunti, IFRS 12 Divulgazzjoni ta’ Interessi f’Entitajiet Oħra, kif ukoll l-Istandard Internazzjonal ta’ Kontabilità emendat (IAS) 27 Rapporti Finanzjarji Konsolidati u Separati u IAS 28 Investiment f’Kumpaniji Assoċjati u Impriżi Konġunti. L-objettiv tal-IFRS 10 huwa li jipprovdi mudell ta’ konsolidazzjoni uniku li jidentifika l-kontroll bħala l-bażi għall-konsolidazzjoni għat-tipi kollha ta’ entitajiet. L-IFRS 10 jissostitwixxi l-IAS 27 Rapporti Finanzjarji Konsolidati u Separati u Interpretazzjoni 12 tal-Kumitat Permanenti għall-Interretazzjonijiet (SIC) Konsolidament - Entitajiet b'Għanijiet Speċjali (SIC-12). L-IFRS 11 jistabbilixxi prinċipji għar-rappurtar finanzjarju mill-partijiet għal arranġament konġunt u jissostitwixxi l-IAS 31 Interessi f’Impriżi Konġunti u l-SIC-13 Entitajiet b'Kontroll Konġunt - Kontribuzzjonijiet Mhux Monetarji mill-Imprendituri. L-IFRS 12 jikkombina, isaħħaħ u jissostitwixxi r-rekwiżiti ta’ divulgazzjoni għas-sussidjarji, għal arranġamenti konġunti, għal kumpaniji assoċjati u għal entitajiet strutturati mhux ikkonsolidati. Bħala konsegwenza ta’ dawn l-IFRs ġodda, l-IASB ħareġ ukoll l-IAS 27 u l-IAS 28 emendati.
(3)
Dan ir-Regolament japprova l-IFRS 10, l-IFRS 11, l-IFRS 12 u l-IAS 27 emendat u l-IAS 28, kif ukoll l-emendi li jirriżultaw għal standards u interpretazzjonijiet oħra. Dawk l-istandards u l-emendi għal standards jew interpretazzjonijiet eżistenti jinkludu xi referenzi għall-IFRS 9 li bħalissa ma jistgħux ikunu applikati peress li l-IFRS 9 għadu ma ġiex adottat mill-Unjoni. Għaldaqstant, kwalunkwe referenza għall-IFRS 9 kif stipulat fl-Anness għal dan ir-Regolament għandha tinqara bħala referenza għall-IAS 39 Strumenti Finanzjarji: Rikonoxximent u Kejl. Barra minn hekk, kwalunkwe emenda ta’ konsegwenza għall-IFRS 9 li tirriżulta mill-Anness għal dan ir-Regolament ma tistax tkun applikata.
(4)
Il-konsultazzjoni mal-Grupp Tekniku ta’ Esperti (Technical Expert Group - TEG) tal-Grupp Konsultattiv Ewropew għar-Rappurtar Finanzjarju (European Financial Reporting Advisory Group - EFRAG) tikkonferma li l-IFRS 10, l-IFRS 11 u l-IFRS 12, kif ukoll l-IAS 27 u l-IAS 28 emendati jissodisfaw il-kriterji tekniċi għall-adozzjoni stipulati fl-Artikolu 3(2) tar-Regolament (KE) Nru 1606/2002.
(5)
Ir-Regolament (KE) Nru 1126/2008 għandu għalhekk jiġi emendat skont dan.
(6)
Il-miżuri stipulati f'dan ir-Regolament huma skont l-opinjoni tal-Kumitat Regolatorju dwar il-Kontabbiltà,
ADOTTAT DAN IR-REGOLAMENT:
Artikolu 1
1. L-Anness għar-Regolament (KE) Nru 1126/2008 għandu jiġi emendat kif ġej:
(a)
L-Istandard Internazzjonali tar-Rapportar Finanzjarju (IFRS) 10 Dikjarazzjonijiet Finanzjarji Konsolidati, għandu jiddaħħal kif stipulat fl-Anness għal dan ir-Regolament;
(b)
L-IFRS 1, l-IFRS 2, l-IFRS 3, l-IFRS 7, Istandard Internazzjonali tal-Kontabbiltà (IAS) 1, l-IAS 7, l-IAS 21, l-IAS 24, l-IAS 27, l-IAS 32, l-IAS 33, l-IAS 36, l-IAS 38, l-IAS 39 u l-Interpretazzjoni 5 tal-Kumitat tal-Interpretazzjoni Internazzjonali tar-Rapportar Finanzjarju (IFRIC 5) huma emendati, u l-Interpretazzjoni 12 tal-Kumitat Permanenti tal-Interpretazzjonijiet (SIC-12) huma sostitwiti skont l-IFRS 10 kif stipulat fl-Anness għal dan ir-Regolament;
(c)
L-IFRS 11 Arranġamenti Konġunti għandu jiddaħħal kif stipulat fl-Anness għal dan ir-Regolament;
(d)
L-IFRS 1, l-IFRS 2, l-IFRS 5, l-IFRS 7, l-IAS 7, l-IAS 12, l-IAS 18, l-IAS 21, l-IAS 24, l-IAS 32, l-IAS 33, l-IAS 36, l-IAS 38, l-IAS 39 u l-IFRIC 5, l-IFRIC 9 u l-IFRIC 16 u IAS 31 u SIC-13 huma sostitwiti skont l-IFRS 11 kif stipulat fl-Anness għal dan ir-Regolament;
(e)
L-IFRS 12 Divulgazzjoni ta’ Interessi f’Entitajiet Oħrajn għandu jiddaħħal kif stipulat fl-Anness għal dan ir-Regolament;
(f)
IAS 1, u l-IAS 24 huma emendati skont l-IFRS 12 kif stipulat fl-Anness għal dan ir-Regolament;
(g)
L-IAS 27 emendat Rapporti Finanzjarji Konsolidati u Separati għandu jiddaħħal kif stipulat fl-Anness għal dan ir-Regolament;
(h)
L-IAS 28 emendat Investiment f’Kumpaniji Assoċjati u Impriżi Konġunti għandu jiddaħħal kif stipulat fl-Anness għal dan ir-Regolament;
2. Kwalunkwe referenza għall-IFRS 9 kif stipulat fl-Anness għal dan ir-Regolament għandha tinqara bħala referenza għall-IAS 39 Strumenti Finanzjarji: Rikonoxximent u Kejl.
3. Kwalunkwe emenda ta’ konsegwenza għall-IFRS 9 li tirriżulta mill-Anness għal dan ir-Regolament ma għandhiex tkun applikata.
Artikolu 2
Kull kumpanija għandha tapplika l-IFRS 10, l-IFRS 11, l-IFRS 12, l-IAS 27 emendat, l-IAS 28 emendat u l-emendi ta’ konsegwenza msemmija fil-punti (b), (d) u (f) tal-Artikolu 1(1), sa mhux aktar tard mid-data tal-bidu tal-ewwel sena finanzjarja tagħha li tibda fl-1 ta’ Jannar 2014 jew wara.
Artikolu 3
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-11 ta’ Diċembru 2012.

Labels: 4
2
19
7
12